
	Образецът на консултационен документ влиза в сила от 01 януари 2021 г.



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
С предложението се предвижда след завършване на квалификационен курс с продължителност не по-малка от осем седмици или разходи за курса за Министерството на отбраната на стойност, по-голяма от 3 минимални работни заплати, военнослужещите да бъдат длъжни да изпълняват военна служба в срок от две години. 
Министерството на отбраната ежегодно инвестира средства в обучението на около 1000 военнослужещи за придобиване на образователно-квалификационна, научна степен или за повишаване на квалификацията. Инвестициите в обучението на над 60 % от тях са свързани с придобиване на познания, умения и квалификации, които се признават извън системата на Министерството на отбраната. Приблизително 40 % от обучаваните военнослужещи придобиват квалификация в 31 курса в страната и в чужбина, с продължителност не по-малка от осем седмици, като основно са езикови курсове.
Действащата разпоредба на чл. 145, ал. 1, т. 6 от Закона за отбраната и въоръжените сили на Република България (ЗОВСРБ) задължава военнослужещите да изпълняват военна служба за период от 2 години само в случай, че са завършили „квалификационен курс за съответната длъжност“, какъвто към момента се явява единствено „Стратегически курс“ и не може да се приложи за останалите 30 курса с продължителност не по-малка от осем седмици.
В тази връзка, с цел защита на интересите на Министерството на отбраната, е необходимо военнослужещите, изпратени на такива курсове, да се задължават да изпълняват военна служба две години след завършването им като за целта сключат допълнително споразумение.
Предвид изложеното, с предложената нова ал. 3 изрично се предвижда, че в случаите по ал. 1 и 2 преди започването на обучението, между военнослужещия и министъра на отбраната или оправомощено от него длъжностно лице, се сключва допълнително споразумение към договора за военна служба. Практиката и в настоящия момент е в тези случаи задължително да се сключва допълнително споразумение като това е уредено в Правилника за прилагането на Закона за отбраната и въоръжените сили на Република България /чл. 65, ал. 3/. С предлагането на регламентация на законово ниво обаче, ще се постигне пълнота на уредбата и яснота при прилагането й като в допълнителното споразумение ще се определят правата и задълженията на двете страни – от една страна Министерството на отбраната, което инвестира средства за повишаване квалификацията или придобиването на нова квалификация от военнослужещите, а от друга - задължението на военнослужещия да изпълнява военна служба определен период от време след приключване на обучението.
В чл. 142, ал. 5 от ЗОВСРБ се урежда задължението на курсантите да изпълняват военна служба за срок не по-кратък от 10 години, след завършване на обучението им във висшите военни училища. Това задължение обаче не се отнася за военнослужещите, придобили образователно-квалификационна степен „бакалавър“ в професионално направление „Военно дело“ по специалности от регулираната професия „Офицер за тактическо ниво на управление“ в задочна форма на обучение. С цел унифициране на задължението към курсантите за изпълнение на военна служба в срок по-кратък от 10 години след завършване на обучение е необходимо в чл. 145, ал. 1 от ЗОВСРБ да се включи идентична разпоредба и за военнослужещите, придобили образователно-квалификационна степен „бакалавър“ в професионално направление „Военно дело“ по специалности от регулираната професия „Офицер за тактическо ниво на управление“ в задочна форма, предвид еднаквостта в степента и нивото на придобитото от тях образование.
В същото време, в чл. 145, ал. 1 от ЗОВСРБ е регламентирано, че след завършване на обучение за нуждите на Министерството на отбраната, структурите на пряко подчинение на министъра на отбраната и Българската армия с цел повишаване на квалификацията или придобиване на нова квалификация военнослужещите са длъжни да изпълняват военна служба в срок от пет години – след завършване на професионален колеж. В Професионалните сержантски/старшински колежи се обучават предимно войници/матроси, които след завършване на обучението им се присвоява първо сержантско звание „младши сержант“/„старшина II степен“ и те се назначават на сержантска/старшински длъжност в съответствие със сключеното допълнително споразумение.
Следвайки принципа, при който се дава възможност на военнослужещи за преминаване от една категория в друга след завършване на съответно обучение, т.е. от войник/матрос към сержант/старшина след завършване на Професионалните сержантски/старшински колежи е необходимо да се приложи идентичен подход по отношение на офицерските/кандидати, сержантите/старшините и войниците/матросите, след завършване на обучение в курс за придобиване на професионална квалификация по военно дело във висшите военни училища. В тази връзка следва да се създаде изрична разпоредба в чл. 145, ал. 1 от ЗОВСРБ, с която да се вмени задължение към военнослужещите, обучаващи се в курс за придобиване на професионална квалификация по военно дело във висшите военни училища, да изпълняват военна служба в период от пет години – след завършване на обучението.
В чл. 145, ал. 1 от ЗОВСРБ липсва разпоредбата, уреждаща задължението на военнослужещите с придобита специалност в системата на здравеопазването да изпълняват военна служба след завършване на съответното обучение, което в повечето случаи е с продължителност от 1 до 5 години. С цел защита на инвестициите вложени от страна на Министерството на отбраната при обучения за повишаване на квалификацията или придобиване на нова квалификация на военнослужещи с висше медицинско образование чрез придобиване на специалност в системата на здравеопазването е необходимо в разпоредба на чл. 145, ал. 1 от ЗОВСРБ да се вмени задължение за изпълнение на военна служба от тях за период от три години – след завършване на обучението.

	1.2.
	Цели на консултацията:
· да се запознаят заинтересованите страни с предложението, като им бъде предоставена възможност да изразят становищата си;
· предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта;
· анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона.
Съпътстващи цели на консултацията:
· получаване на мнения и становища от заинтересованите страни за обхвата и същността на проекта на закон;
· получаване на предложения за по-ефективно постигане на целите на проекта на закон;
· идентифициране на допълнителни възможности, алтернативни на предложенията;
· оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.


Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България

	2. ОПИСАНИЕ НА ПРЕДЛОЖЕНИЕТО
С предлагането на регламентация на законово ниво ще се постигне пълнота на уредбата и яснота при прилагането й като в допълнителното споразумение ще се определят правата и задълженията на двете страни – от една страна Министерството на отбраната, което инвестира средства за повишаване квалификацията или придобиването на нова квалификация от военнослужещите, а от друга - задължението на военнослужещия да изпълнява военна служба определен период от време след приключване на обучението. 

	3. ВЪПРОСИ ЗА ОБСЪЖДАНЕ
· Смятате ли, че предлаганата промяна е финансово и икономически обоснована?
· Какви ще са последствията от предвижданата промяна?
· Считате ли целесъобразно включването на всички видове курсове над 8 седмици, за които военнослужещият следва да възстановява разходите при неизпълнение на първоначалния си договор или допълнително споразумение?
· Има ли курсове, които не са обхванати от разпоредбата и за които следва да бъдат възстановявани разходите, при неизпълнение на първоначалния договор?
· Считате ли, че е целесъобразно въвеждането на единни условия за изпълнение на военна служба за срок от 10 години от курсантите и военнослужещите, обучаващи се в задочна форма във висшите военни училища?
· Уместно ли е въвеждането на задължение за изпълнение на военна служба от военнослужещи за определен период след придобиване на професионална квалификация по военно дело и на специалност в системата на здравеопазването?
· С прилагането на подхода за задължително изпълнение на военна служба след завършване на съответното обучение от военнослужещите ще се защити ли в пълна степен интереса на Министерството на отбрана, с оглед задържането на кадри във въоръжените сили?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България
Правилник за прилагане на Закона за отбраната и въоръжените сили на Република България

